## Rješenje Agencije za zaštitu tržišnog natjecanja broj: 580-02-09-41-139 od 25. svibnja 2009.

### NN 76/2009 (1.7.2009.), Rješenje Agencije za zaštitu tržišnog natjecanja broj: 580-02-09-41-139 od 25. svibnja 2009.

AGENCIJA ZA ZAŠTITU TRŽIŠNOG NATJECANJA

1856

Agencija za zaštitu tržišnog natjecanja na temelju članka 34. i članka 57. stavka 6. u smislu članka 27. stavka 2. Zakona o zaštiti tržišnog natjecanja (»Narodne novine«, broj 122/2003), u predmetu ocjene dopuštenosti koncentracije poduzetnika KONZUM trgovina na veliko i malo d.d., sa sjedištem u Zagrebu, Marijana Čavića 1a i poduzetnika LOKICA d.o.o. za trgovinu i usluge, sa sjedištem u Drnišu, Kralja Tomislava 2, temeljem prijave namjere koncentracije koju je podnio poduzetnik KONZUM d.d., zastupan po prokuristici Stankici Berić, izvršnoj direktorici područja korporativnih aktivnosti, na temelju odluke Vijeća za zaštitu tržišnog natjecanja s 15. sjednice, održane 25. svibnja 2009., donosi

RJEŠENJE

I. Mijenjaju se točke II.I., II.II. i II.III. rješenja Agencije za zaštitu tržišnog natjecanja klase: UP/I-030-02/2008-02/06, urbroja: 580-02-08-41-117, od 30. prosinca 2008., u dijelu koji se odnosi na rok izvršenja mjera pod točkama II.I., II.II. i II.III. predmetnog rješenja na način da se rok za izvršenje mjera pod točkama II.I., II.II. i II.III. predmetnog rješenja produljuje za narednih šest (6) mjeseci, računajući od dana dostave rješenja Agencije za zaštitu tržišnog natjecanja klase: UP/I-030-02/2008-02/06, urbroja: 580-02-08-41-117, od 30. prosinca 2008. prijavitelju koncentracije.

II. Ovo rješenje bit će objavljeno u »Narodnim novinama«.

Obrazloženje

I. Agencija za zaštitu tržišnog natjecanja (dalje: Agencija) okončala je 30. prosinca 2008. godine postupak u predmetu pod poslovnim brojem, klase: UP/I 030-02/2008-02/06, donošenjem rješenja klase: UP/I-030-02/2008-02/06, urbroja: 580-02-08-41-117, od 30. prosinca 2008., kojim se, sukladno odredbi članka 34. i članka 57. stavka 4. Zakona o zaštiti tržišnog natjecanja (»Narodne novine«, broj 122/03; dalje: ZZTN), koncentracija poduzetnika KONZUM d.d., Zagreb i LOKICA d.o.o., Drniš ocjenjuje uvjetno dopuštenom te utvrđuju mjere, uvjeti i rokovi za uklanjanje učinaka na sprječavanje, ograničavanje odnosno narušavanje tržišnog natjecanja proizašlih iz koncentracije, u smislu članka 26. stavka 3. točke 3. i stavka 4. ZZTN-a.

U točki II.I., II.II. i II.III. izreke predmetnog rješenja Agencija je poduzetniku KONZUM d.d. naložila da proda, raskine ugovor o zakupu, odnosno prenese na drugog poduzetnika ukupno sedam maloprodajnih mjesta mješovitom robom na području Grada Šibenika, Vodica i Murtera, a koje je provedbom predmetne koncentracije stekao od poduzetnika LOKICA d.o.o., i to:

1. Supermarket Bilice, na lokaciji Kralja Zvonimira 241 b, Šibenik, prodajne površine 760 m², koji je u 2007. godini ostvario prihod od [...] kuna.

2. Supermarket Šubićevac, na lokaciji Ivana Mažuranića 7, Šibenik, prodajne površine 500 m², koji je u 2007. godini ostvario prihod od [...] kuna.

3. Samoposluživanje, na lokaciji Ulica osme dalmatinske brigade 71, predio Vidici, Šibenik, prodajne površine 160 m², koje je u 2007. godini ostvarilo prihod od [...] kuna i

4. Prodavaonicu unutar robne kuće City Life, na lokaciji Ante Šupuka 10, Šibenik prodajne površine 366 m², koja je u 2007. godini ostvarila prihod od [...] kuna.

5. Samoposluživanje Marina, na lokaciji Herfordska bb, Vodice, prodajne površine 250 m², koje je u 2007. godini ostvarilo prihod od [...] kuna i

6. Samoposluživanje Olympia, na lokaciji Ljudevita Gaja 8, Vodice, prodajne površine 180 m², koje je u 2007. godini ostvarilo prihod od [...] kuna.

7. Samoposluživanje koje se nalazi u širem centru mjesta Murtera, u blizini benzinske crpke i Marine Hramina, na lokaciji Butina prodajne površine 300 m², koje je u 2007. godini ostvarilo prihod od [...] kuna.

Rok izvršenja za mjere naložene točkama II.I., II.II. i II.III. izreke predmetnog rješenja je šest mjeseci, računajući od dana dostave predmetnog rješenja prijavitelju koncentracije.

II. Poduzetnik KONZUM d.d. dostavio je Agenciji 11. svibnja 2009. godine zamolbu za produženjem roka za ispunjenje naloženih mjera iz točke II.I. do točke II.V. izreke rješenja, a s obzirom na poteškoće koje isti poduzetnik ima u ispunjenju naloga Agencije.

Naime, kako je naveo u svojoj zamolbi od 11. svibnja 2009., poduzetnik KONZUM d.d. je već u veljači zaprimio nekoliko ponuda zainteresiranih većih poduzetnika za preuzimanjem predmetnih maloprodajnih mjesta, te je s istima započeo inicijalne pregovore. U tijeku je due diligence postupak, odnosno postupak provođenja dubinskog snimanja vlasničko-pravnog statusa te poslovnih rezultata sedam maloprodajnih mjesta koje provode zainteresirani poduzetnici.

Nadalje, poduzetnik KONZUM d.d. se očitovao kako još nije uspio postići odgovarajući poslovni sporazum sa zainteresiranim poduzetnicima, a kao razlog nemogućnosti brzog izvršenja naveo je nesređenost vlasničko-pravne dokumentacije, odnosno činjenicu da su nekretnine zemljišno-knjižno neuredne, opterećene založnim pravima te da poduzetnik LOKICA d.o.o. ne raspolaže urednom urbanističko-planskom dokumentacijom, a koju zainteresirani poduzetnici potražuju. Osim navedenih razloga vezanih uz predmetne nekretnine, poduzetnik KONZUM d.d. je kao dodatne razloge naveo i trenutno teško financijsko stanje na tržištu maloprodaje mješovite robe općenito.

Također, poduzetnik KONZUM d.d. je pri tome istaknuo kako vodi pregovore i s nekoliko manjih poduzetnika, koji su zainteresirani za preuzimanje manjeg broja maloprodajnih mjesta, no da i u ovom slučaju nailazi na probleme, s obzirom da ti poduzetnici nisu u mogućnosti trenutno ponuditi odgovarajuće instrumente osiguranja plaćanja.

U svrhu dokazivanja navoda iz zamolbe za produljenjem roka za ispunjenje mjera iz točke II.I., II.II. i II.III. predmetnog rješenja Agencije, poduzetnik KONZUM d.d. Agenciji je dostavio i poslovnu dokumentaciju vezanu uz pregovore sa zainteresiranim kupcima predmetnih maloprodajnih mjesta.

III. Člankom 27. stavkom 2. ZZTN-a propisano je da Agencija može po službenoj dužnosti ili na zahtjev stranke izmijeniti rješenje doneseno u smislu članka 26. ZZTN-a kada stranke ne mogu ispuniti neki od uvjeta ili krše neku od mjera određenih rješenjem Agencije, zbog okolnosti koje ne ovise o volji stranke.

IV. Vijeće za zaštitu tržišnog natjecanja (dalje: Vijeće) je, temeljem ovlasti iz članaka 34. i 35. stavka 1. točke 2. ZZTN-a, na 15. sjednici, održanoj 25. svibnja 2009. razmatralo navedenu zamolbu poduzetnika KONZUM d.d. zajedno sa dokumentacijom o poslovnim pregovorima u privitku navedene zamolbe, te je donijelo odluku da se udovolji zamolbi poduzetnika KONZUM d.d. vezano uz produljenje roka za ispunjenje mjera iz točaka II.I., II.II. i II.III. rješenja Agencije klase: UP/I-030-02/2008-02/06, urbroja: 580-02-08-41-117, od 30. prosinca 2008. za narednih šest (6) mjeseci, računajući od dana dostave rješenja Agencije klase: UP/I-030-02/2008-02/06, urbroja: 580-02-08-41-117, od 30. prosinca 2008. prijavitelju koncentracije.

Budući je člankom 27. stavkom 2. ZZTN-a propisana obveza Agencije da, u slučaju da stranka iz objektivnih razloga, zbog okolnosti koje ne ovise o volji stranke, nije u mogućnosti ispuniti uvjet određen rješenjem Agencije u za to određenom roku iz predmetnog rješenja, Vijeće je odlučilo da je u konkretnom slučaju potrebno donijeti rješenje kojim će se izmijeniti rok određen rješenjem klase: UP/I-030-02/2008-02/06, urbroja: 580-02-08-41-117, od 30. prosinca 2008.

Slijedom navedenog, Agencija je temeljem odluke Vijeća, odlučila kao u točki I. izreke ovog rješenja.

IV. Sukladno članku 59. stavku 1. ZZTN-a, a u svezi s člankom 57. točkom 6. ZZTN-a, posebno rješenje Agencije kojim se poništava, ukida ili mijenja rješenje Agencije na temelju članka 27. ZZTN-a, objavljuje se u »Narodnim novinama«.

Stoga je Agencija, na temelju odluke Vijeća, riješila kako je to navedeno u točki II. izreke ovoga rješenja.

UPUTA O PRAVNOM LIJEKU

Ovo je rješenje konačno u upravnom postupku. Protiv ovoga rješenja nije dopuštena žalba, ali nezadovoljna stranka može pokrenuti upravni spor kod Upravnog suda Republike Hrvatske u roku od trideset (30) dana od dana dostave ovoga rješenja.

Klasa: UP/I-030-02/2008-02/06
Urbroj: 580-02-09-41-139
Zagreb, 25. svibnja 2009.

Zamjenik predsjednice
Vijeća za zaštitu tržišnog natjecanja
Mladen Cerovac, v. r.

Rješenje, NN 76/2009-1856